Morten Bødskov (S), 2005-12-09:
Forespørgslen i dag er meget bred, men handler vel grundlæggende om, hvordan vi sikrer befolkningens tryghed og frihed og samtidig kan fastholde vores velfærdssamfunds særkender, nemlig åbenheden, retssikkerheden og respekten for den enkelte og ikke mindst privatlivets fred.
Befolkningens tryghed er og har i øvrigt altid været et socialdemokratisk pejlemærke for udviklingen af vores velfærdssamfund.
Vi mener helt grundlæggende, at det er trygheden, der sikrer friheden for den enkelte – eller med andre ord: Går man ikke op mod splittende tendenser, løfter man ikke de udsatte grupper og skaber større sammenhængskraft, men bidrager derimod til større ulighed i samfundet og gambler med befolkningens tryghed og frihed.
Det skal vi selvfølgelig undgå.
Vi skal derimod styrke befolkningens tryghed, og forudsætning nummer et for det er selvfølgelig, at vi fortsætter med at investere i udviklingen af vores velfærdssamfund.
Svækker vi velfærden, spreder splittelsen sig, utrygheden stiger, og alle de lette løsninger om eksempelvis overvågningskameraer på ethvert gadehjørne kommer i spil, som vi kender det fra andre lande.
Forespørgslen i dag berører, som vi allerede har hørt, herudover en række aktuelle spørgsmål om befolkningens tryghed, terror, overvågning, både privat og offentlig, og værdien af forebyggelsen af kriminalitet.
Hvordan beskytter vi os mod fanatikere, som er parat til at sprænge både os og sig selv i luften, uden at vi skal indføre det totale Big Brother-samfund eller over i en helt anden boldgade: Skal mistroiske butiksejere helt uden kontrol have lov til at overvåge medarbejderne i deres butikker?
Eller noget helt tredje: Skulle vi ikke bede kommunerne om at tage hårdt og kontant fat i de vilde unge og deres familier, inden vi tillader dem at plastre hele boligområder til med overvågningskameraer?
Det er de spørgsmål, som selvfølgelig er relevante set i lyset af forespørgslen i dag.
Socialdemokraterne ønsker, som det tidligere er fremgået i terrordebatten, en konsekvent linje over for terroren og ikke mindst også årsagerne til den.
Vi vil gøre vores yderste for at sikre den danske befolkning mod et terrorangreb, men vi har selvfølgelig også alle et medansvar for, at vi ikke marginaliserer bestemte befolkningsgrupper i samfundet, så radikaliseringen bliver deres eneste svar på hverdagens mange frustrationer.
Der er et alvorligt problem, men vi skal tænke os godt om.
At skabe frygt er et af terroristernes vigtigste formål, og giver vi efter for frygten, har terroristerne som bekendt sejret.
Vi mener i Socialdemokratiet, at det danske terrorberedskab skal styrkes; men inden vi skrider til handling, skal vi, som vi selv tidligere har sagt, have fuldstændig klarhed over, hvilke muligheder eksempelvis politi og efterretningstjenester allerede har i dag.
Kun derved kan vi sikre den rette balance mellem sikkerhed og retssikkerhed.
På samme måde er tiden vel også ved at være inde til, at vi diskuterer lovgivning om privat tvovervågning.
Det står meget skidt til med eksempelvis de butiksansattes retssikkerhed.
Det er f.eks. uklart, hvem der har adgang til tv-optagelserne, kvaliteten er ofte utrolig ringe, ingen skal have autorisation til at opsætte kameraerne, og medarbejderne får sjældent erstatning i sager, hvor kameraerne er opsat på et ulovligt grundlag.
Det er alt sammen forhold, som ikke bidrager til mindre overvågning på dette område, men til meget, meget mere overvågning.
Hvis vi vil undgå denne udvikling, i øvrigt også på andre områder i samfundet, ved vi, at én ting er vigtig, nemlig at forebyggelse af kriminalitet virker.
Flere steder i landet er der fremragende eksempler på, at et tæt samarbejde mellem eksempelvis skole, politi og sociale myndigheder har løftet nedslidte boligområder ud af utryghed.
Dette samarbejde virker altså, hvis det prioriteres højt, og det er efter Socialdemokratiets opfattelse en langt mere farbar vej end den lette løsning, det selvfølgelig er at plastre hele boligområder til med overvågningskameraer.
Det korte af det lange er – hvis nogen skulle være i tvivl – at Socialdemokratiet ikke ønsker et Big Brother-samfund.
Men vi ønsker også at tage problemerne alvorligt, og i den sammenhæng mener vi, det er vigtigt, at vi tænker os godt om og finder de rigtige løsninger, hvor vi fastholder vores samfunds særkender: åbenheden, retssikkerheden og respekten for privatlivets fred.
Det var ordene.